Emîne Şenyaşara ke mêrde û di lajê ci hetê merdimanê Wekîlê AKPyî Îbrahîm Halîl Yildizî ra ameybî kiştene, lajê xo Ferît Şenyaşarî reyde, roja 693. de verê Edlîyeya Riha de nobeta edaletî rê dewam kena.
Pankarta 'Keyeyê Şenyaşarî rê edalet' a ke zabitayan dest nabi ser, apey dîyaye keyeyî. Keyeyî pankarta xo akerde. Ferît Şenyaşarî da zanayene ke zabitayanê îdareyê AKPyî keyeyî ra uzrê xo waşto û vat: ''Wezîrîya Edaletî vana 'Edalet emrê Homayî yo.' O çax çira dadîya min a 65 serre, di serrî yo verê Edlîye de ya? Dadîya mi şewe û roje nobete gêna û edaletî wazena. Homa do hesabê nê zulmî şima ra biperso.''
Keyeyî binê varanî de nobete rê dewam keno.
